ELi humanitaarabi vabatahtlikud on ELi liikmesriikide kodanikud ja seaduslikult mõnes ELi liikmesriigis elavad kolmandate riikide kodanikud. 2019. aastal püsis eri kodakondsusega vabatahtlike osalemismäär muutumatu. Nagu on näidatud allpool esitatud diagrammil, on seni osalenud algatuses 24 liikmesriigi vabatahtlikud, kusjuures kõige rohkem on neid Itaaliast, Hispaaniast ja Prantsusmaalt.

Alates algatuse käivitamisest on avaldatud 205 veebipõhise vabatahtliku tegevusega seotud ülesannet, millest 62 avaldati 2019. aastal. Kõige sagedamini sooviti selliste ülesannete täitmist, mis hõlmasid tõlkimist, korrektuuri ja graafilist disaini.

Näited 2019. aastal elluviidud projektide raames toimunud vabatahtliku tegevuse kohta

Projekt „Humanitaarabi vabatahtlikud tegevuses: väljakutsed ja võimalused“ (Humanitarian volunteers in action: challenges & opportunities) toob kokku kaks lähetavat organisatsiooni Prantsusmaalt ja Slovakkiast, kes teevad koostööd, et lähetada 18 ELi humanitaarabi vabatahtlikku osalema humanitaarabioperatsioonides üheksas vastuvõtvas organisatsioonis Albaanias, Marokos, Alžeerias, Ecuadoris, Gruusias ja Türgis. Albaanias pakutakse selle projekti raames Tirana omavalitsuses haavatavatele rühmadele, nagu lapsed, puudust kannatavad isikud ja kroonilist haigust põdevad inimesed, toitumisega seotud teenuseid.

Toitumisküsimustega tegelenud noor ELi humanitaarabi vabatahtlik kirjutab oma rolli kohta Albaanias, kus ta korraldas lastele ja puudega noortele täiskasvanutele heade toitumistavade teemalisi õpikodasid, järgmist: Dietoloogina oli mul võimalus teha oma vabatahtlikutöös koostööd erinevate keskuste ja koolidega. Kord nädalas külastasin keskust „Femijet e Botes ne Shqiperi“, mis võtab pärast koolipäeva lõppu vastu kümme last, ja Prushis asuvat keskust „Fondacioni Ndihmoni Jeten“, kus hoolitsetakse vaimse puudega noorte täiskasvanute eest, sealhulgas tegeletakse rühmaga, mille liikmed õpivad olema võimalikult iseseisvad. Mul õnnestus saavutada nende kahe rühmaga side ja korraldada toitumisalaseid õpikodasid.

( https://webgate.ec.europa.eu/echo/eu-aid-volunteers_en/nutritional-education-food-pyramid_en )

Projekt, mille raames ELi humanitaarabi vabatahtlikud püüavad parandada lähetamise ja suutlikkuse suurendamise kaudu haavatavate kogukondade vastupanu- ja reageerimisvõimet (EU Aid Volunteers for resilience and response capacity of vulnerable communities through deployment and capacity building activities), võimaldab Itaalia ja Hispaania lähetavatel organisatsioonidel teha partneritena koostööd, et lähetada 13 kolmandasse riiki 32 vabatahtlikku.

Filipiinidele lähetatud noor ELi humanitaarabi vabatahtlik kirjutab oma kogemustest vabatahtlikuna logistika valdkonnas. Taali vulkaani purskest saati on tema põhitegevus olnud piirkonnas toimuvate hädaolukorrale reageerimise operatsioonide logistika koordineerimine.

Pärast viimaste nädalate järjestikuseid maavärinaid viime nüüd ellu mitut projekti, millega kantakse hoolt peavarju, vee, kanalisatsiooni, hügieeni ja rahaliste vahendite tagamise eest. Nende kahe kuu jooksul on meid tabanud ka tugev taifuun – Kammuri, selle aasta kahekümnes –, kuid õnneks ei olnud see nii laastav kui arvati. Tundub, et nad ei eksi, öeldes, et need kuud on alati kiired!